
A GREENWASHING JELENSÉGE ÉS FELISMERÉSÉNEK KÉPESSÉGE A Z GENERÁCIÓS FOGYASZTÓK KÖRÉBEN

Ahogy korábban is meg voltak minden időszaknak a saját maga kihívásai, ez napjainkban sincsen másképp. A digitalizáció rohamos fejlődése és a mesterséges intelligencia térhódítása mellett azonban, nem hunyhatunk szemet az életünket egyre gyakrabban sújtó környezeti problémák felett sem. Látva viszont azt, hogy a fenntarthatósági kérdések túlmutatnak a környezeti problémákon, dolgozatomban egy, a fenntarthatósági szemlélet előtérbe kerülése kapcsán kialakuló, társadalmi-gazdasági jelenséget vizsgálok: a greenwashing-ot; amelynek jelenléte megakadályozza, vagy legalábbis jelentős mértékben késlelteti a fenntartható gazdasági folyamatok kialakítását.

Dolgozatom szakirodalmi részében átfogóan bemutatom a jelenséget; hogy mit is jelent pontosan a greenwashing, milyen tényezők állhatnak a hátterében, illetve, hogy hogyan jelenhet meg a gyakorlatban. Mindemellett, kérdőívvel kiegészített, de elsősorban stabil szemkamerával végzett primer kísérleti kutatásommal azt tárom fel, hogy hogyan viszonyulnak a Z generációs fogyasztók a greenwashing jelenségéhez és hogy egy „zöld”, illetve egy semleges termék összehasonlításakor, milyen tényezők alapján hozzák meg a vásárlási döntésüket. Továbbá megvizsgálom, hogy képesek-e kiszűrni a döntéshozatal során a greenwashing jelenségét a Z generáció tagjai és ha igen, akkor milyen egyéni, viselkedési, magatartási karakterisztikákkal írhatóak le azok az egyének, akik képesek erre.

Az eredményeim alapján elmondható, hogy a „tudatos” generációként ismert Gen Z tagjai jellemzően nem ismerik a greenwashing jelenségét, és bár a fenntarthatósági aggályok kognitív szempontból megjelennek az egyéneknél, ez a viselkedésükben jellemzően nem tükröződik vissza; melynek hátterében többek között a megfelelő edukáció hiánya áll.

Ahhoz azonban, hogy egy fenntartható – de legalábbis fennmaradó – világban tudjunk élni, esszenciális lépés lenne a gazdasági szemléletünk és folyamataink teljeskörű átalakítása. Az ezt megakadályozó, hátráltató greenwashing jelenség elleni harcban pedig a leghatékonyabb és legfontosabb fegyverünk a fogyasztók edukációja és fogyasztással kapcsolatos attitűdjük megreformálása.



